ΚΕΙΜΕΝΟ ΣΥΜΒΟΛΗΣ ΣΤΟΝ ΠΡΟΣΥΝΕΔΡΙΑΚΟ ΔΙΑΛΟΓΟ

Ο ΣΥΡΙΖΑ-ΠΣ προσέρχεται σε αυτό το Συνέδριο συνέχειας αλλά και τομής και διεύρυνσης, μετά από μια καλή κυβερνητική θητεία που τον πλούτισε σε εμπειρίες, του επέφερε όμως και τραύματα.

Στις τρεις εκλογικές αναμετρήσεις του 2019, το πιο σοβαρό πλήγμα ήταν στις αυτοδιοικητικές εκλογές και αυτό αποτελεί πεδίο σκέψης για την πορεία του χώρου μας στις τοπικές κοινωνίες, τα συνδικάτα τα σωματεία. Συμμαχίες, συνεργασίες και προγραμματικές συμφωνίες είναι το κλειδί για την εξελικτική μας πορεία.

Σήμερα βρισκόμαστε σε μια εντελώς νέα περίοδο. Το «επιτελικό κράτος» του Κ. Μητσοτάκη καταρρέει κάτω από το βάρος της πανδημίας, της οικονομικής κρίσης και της επικίνδυνης στάσης του στο θέμα της Ουκρανίας.

Ήδη, παρά τις προσπάθειες των συστημικών εταιρειών δημοσκοπήσεων να το κρύψουν, τα ποσοστά του κυβερνώντος κόμματος βρίσκονται σε πτώση.

Κατά την άποψή μας, τρείς είναι κυρίως οι λόγοι που ο ΣΥΡΙΖΑ-ΠΣ μοιάζει να δυσκολεύεται να εισπράξει από αυτή την πτώση, σύμφωνα με το νόμο των «συγκοινωνούντων δοχείων»:

α) Το ξάφνιασμα της ήττας στις βουλευτικές εκλογές του 2019 και η “μελαγχολία” που αυτή επέφερε αρχικά

β) Το μεγάλο άνοιγμα σε νέα μέλη και η αλλαγή της ταυτότητας του ΣΥΡΙΖΑ σε ΣΥΡΙΖΑ- ΠΣ, τα οποία δημιούργησαν, εσφαλμένα, σε κάποια από τα παλιά μέλη, τον φόβο ότι απειλείται η ομοιόσταση του κόμματος και ως εκ τούτου επέφεραν εσωτερικές αναταράξεις και ανησυχίες σχετικά με τη νέα του ταυτότητα

γ) Η μακροχρόνια περίοδος απολογισμού και αυτοκριτικής (σε βαθμό αυτομαστιγώματος πολλές φορές) που ακολούθησε στο εσωτερικό του κόμματος και τα φαινόμενα «κακοφωνίας» που εκδηλώθηκαν από προβεβλημένα στελέχη του. (Σε αυτό το σημείο, θεωρούμε ότι η Πρόταση Καταστατικού που απευθύνεται στο Συνέδριο, σωστά περιλαμβάνει την δημιουργία για πρώτη φορά, Επιτροπής Δεοντολογίας. Θέλουμε να πιστεύουμε ότι η Επιτροπή αυτή, εκτός των άλλων, θα θέσει και το πλαίσιο για την δημοκρατική έκφραση εντός του κόμματος, αλλά και για τις δημόσιες δηλώσεις και παρουσιάσεις όλων μας).

Και οι τρεις αυτές παράμετροι οδήγησαν τον ΣΥΡΙΖΑ σε εσωστρέφεια και σε ανάλωση των δυνάμεών του για την ανασυγκρότησή του, με αποτέλεσμα η αντιπολιτευτική του στάση να περιορίζεται στο πεδίο της άμυνας και να γίνεται σε χαμηλούς τόνους. Επιπλέον, δεν άφησαν τον χώρο για επικοινωνιακή αντεπίθεση στο αντι-ΣΥΡΙΖΑ μέτωπο.

Πιστεύουμε πάντως, πως ακόμη και αν δεν είχε αυτά τα προβλήματα ανασυγκρότησης στο εσωτερικό του ο ΣΥΡΙΖΑ-ΠΣ, το αντι-ΣΥΡΙΖΑ αφήγημα ήταν και είναι εξαιρετικά δύσκολο να ξεριζωθεί από την ελληνική κοινωνία. Γιατί δυστυχώς, η συνεχής πλύση εγκεφάλου από τα διαπλεκόμενα ΜΜΕ πρόλαβε και το εγκατέστησε βαθειά στην συνείδηση των πολιτών.

Δεν γνωρίζουμε φυσικά αν και με ποιο τρόπο θα μπορούσε να ανατραπεί αυτή η κατάσταση, όταν τα εξαγορασμένα από την κυβέρνηση της ΝΔ ΜΜΕ, συνεχίζουν να αντιστρέφουν καθημερινά την πραγματικότητα. Γνωρίζουμε όμως όλοι καλά ότι, ευτυχώς, το «βρώμικο παιχνίδι» δεν ταιριάζει στο ύφος και το ήθος της αριστεράς.

Ο νέος κίνδυνος που προβάλλει τώρα μπροστά μας είναι το κλίμα απαξίωσης της πολιτικής, που καλλιεργείται έντεχνα και συστηματικά στην κοινή γνώμη, εδραιώνοντας στην κοινωνία και ιδιαίτερα στη νέα γενιά (που θα μπορούσε να αναζητήσει κυβερνητική λύση στον ΣΥΡΙΖΑ), την άποψη πως «όλοι το ίδιο είναι».

Έχουμε δηλαδή, μετά την ανοιχτή αντι-ΣΥΡΙΖΑ προπαγάνδα (που ούτως ή άλλως έχει ξεπεράσει τα όριά της) την έμμεση, η οποία και πάλι αποτρέπει τους πολίτες από το να ψηφίσουν υπέρ μιας αριστερής –προοδευτικής κυβέρνησης.

Μέσα σε αυτό το πλαίσιο συνθηκών, συντασσόμαστε με τις προτάσεις του Προέδρου του ΣΥΡΙΖΑ-ΠΣ για μία επανεκκίνηση στο εσωτερικό του κόμματος, στην κατεύθυνση της ενεργής συμμετοχής των μελών και την εξωστρέφεια.

Βλέπουμε το Συνέδριο σαν μία μεγάλη ευκαιρία να αποκατασταθεί η αίσθηση της συνοχής του ΣΥΡΙΖΑ-ΠΣ, ώστε να μπορέσει να εκπέμψει στους Έλληνες πολίτες ένα δυναμικό μήνυμα, σχετικά με την «εκ βαθέων» αλλαγή που χρειάζεται η χώρα μας.

Ένα μήνυμα που θα προτρέπει σε ένα Νέο Συμβόλαιο Με Την Κοινωνία, για την

* ανάταξη της χώρας, την ανάπτυξη της οικονομίας και την ευημερία των πολιτών
* την εξυγίανση των θεσμών και την πάταξη του πελατειακού κράτους
* την προάσπιση της δικαιοσύνης, της αξιοκρατίας και των ανθρώπινων δικαιωμάτων
* την επαναφορά των εργασιακών δικαιωμάτων
* την ενίσχυση του κοινωνικού κράτους και την προστασία των χαμηλών στρωμάτων της κοινωνίας.

Γιατί, κατά την άποψή μας, έως ότου απαντηθούν από τους θεωρητικούς της αριστεράς όλα τα ερωτήματα που προκύπτουν από την ραγδαία αλλαγή του κοινωνικοοικονομικού περιβάλλοντος το οποίο καλείται να διαχειριστεί η κυβερνώσα αριστερά, ο αγώνας για την διατήρηση της Δημοκρατίας, του Ανθρωπισμού και όλων των υπόλοιπων αξιών της αριστεράς, είναι η μόνη απάντηση στην νεοφιλελεύθερη λαίλαπα.

Συντροφικά και με εκτίμηση

Αγελική Καλλή Μέλος του Συντονιστικού της Ο.Μ. ΚΥΨΕΛΗΣ-ΠΛΑΤΕΙΑΣ ΑΜΕΡΙΚΗΣ

Σοφία Πετρίδου Μέλος της Ο.Μ. ΚΥΨΕΛΗΣ-ΠΛΑΤΕΙΑΣ ΑΜΕΡΙΚΗΣ